
Magyar katolikus papok Dél-Amerikában. Adalékok a dél-amerikai magyar katolikus pasztoráció történetéhez

Dél-Amerika valamennyi országában élnek magyarok, de csupán Argentínában, Brazíliában, Venezuelában és Uruguayban ismeretesek jelentősebb magyar közösségek. Hivatalos népszámlálási adatokkal nem rendelkezünk; nagy eltéréseket mutató helyi becsléseken alapuló adatok szerint Argentínában 20-30 ezerre, Brazíliában 5-10 ezerre, Venezuelában 4-5 ezerre, Uruguayban szintén 4-5 ezerre tehető a magyar diaszpóra lélekszáma. Argentína és Brazília esetében a becslések eltérő volta abból eredhet, hogy az itteni diaszpóra mintegy másfél százados múltra tekint vissza, és a nem első generációs magyar gyökerű népesség önazonosságtudata sok esetben már bizonytalan.
Szervezettségét, belső kohézióját tekintve jelenleg az argentínai és brazíliai közösség a legerősebb. Ezen közösségek bizonyos szintű, de valójában a fennmaradást lehetővé tevő létszámot soha el nem érve, Dél-Amerikában, a huszadik század harmincas éveitől jöttek létre, s ezen közösségek igényelték a lelkipásztori ellátást, így saját felekezetüknek megfelelő papot, lelkészt igényeltek. Bár már ekkortól megfigyelhető egy minimális számú papi jelenlét, de valójában a II. világháború után a megnövekvő emigrációval együtt jelentek meg nagyobb számban katolikus papok Dél-Amerikában.
Előadásomban választ keresek arra, hogy egyáltalán hány lelkipásztorról beszélhetünk, mivel az erről szóló adatok nagyon eltérő számot mutatnak, s rendkívül hiányosak. Választ keresek arra, hogy mivel magyarázható az, hogy még Észak-Amerikában többségben voltak az egyházmegyés papok, az ő számuk Dél-Amerikában mégis elhanyagolható, s szinte teljes
egészében a szerzetespapi jelenlét figyelhető meg.
Ezen kívül röviden be szeretnék mutatni néhány olyan papi egyéniséget, akik meghatározták a dél-amerikai magyar emigráció sorsának alakulását.



